A BIZOTTSÁG HATÁROZATA
(2007. június 29.)
a Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről szóló 2006/415/EK határozat módosításáról
(az értesítés a C(2007) 3183. számú dokumentummal történt)
(EGT-vonatkozású szöveg)
(2007/454/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikkének (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikkének (4) bekezdésére,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (3) és különösen annak 63. cikkének (3) bekezdésére és 66. cikkének (2) bekezdésére,
mivel:
(1)
A 2005/94/EK tanácsi irányelv megállapít bizonyos, a madárinfluenza felügyeletét és korai kimutatását célzó megelőző intézkedéseket, valamint a baromfin illetve más, fogságban élő madarakon jelentkező madárinfluenza elleni védelmi minimumintézkedéseket. Az irányelv előírja, hogy a járványügyi helyzetnek megfelelő részletes szabályokat kell meghatározni az ezen irányelv által előírt védelmi minimumintézkedések kiegészítésére. A tagállamok az irányelvet legkésőbb 2007. július 1-ig átültetik nemzeti jogukba.
(2)
A Bizottság a Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről és a 2006/135/EK határozat hatályon kívül helyezéséről szóló, 2006. június 14-i 2006/415/EK határozata (4) bizonyos védelmi intézkedéseket határoz meg a járvány elterjedésének megelőzésére, beleértve a járvány feltételezett vagy megerősített kitörését követő „A” és „B” területek kialakítását. E területek jegyzéke a 2006/415/EK határozat mellékletében található, és a Cseh Köztársaság, Magyarország, valamint az Egyesült Királyság részei szerepelnek rajta. A határozatot jelenleg 2007. június 30-ig kell alkalmazni.
(3)
A Bizottság a Közösségben a baromfiknál vagy más, fogságban tartott madaraknál előforduló magas patogenitású madárinfluenzával kapcsolatos egyes átmeneti intézkedésekről szóló, 2006. június 14-i 2006/416/EK határozata (5) olyan intézkedéseket ír elő, melyeket azon tagállamoknak kell bevezetniük, melyek nem ültették át teljes mértékben a 2005/94/EK irányelv rendelkezéseit. A határozat 2007. június 30-ig alkalmazandó. Mivel a 2005/94/EK irányelv nemzeti jogba való átültetésének határideje a tagállamok számára 2007. július 1., a 2006/416/EK határozat által jelenleg előírt intézkedések helyébe az irányelv által előírt intézkedések fognak lépni.
(4)
Mivel a H5N1 altípusú madárinfluenza továbbra is előfordul, a 2006/415/EK határozat által előírt intézkedéseket a vírus baromfin való észlelésének esetében ezentúl is alkalmazni kell, a 2005/94/EK irányelvben megállapított intézkedések kiegészítéséként.
(5)
Tekintettel erre a járványügyi helyzetre, a 2006/415/EK határozat alkalmazási idejét indokolt 2008. június 30-ig meghosszabbítani.
(6)
Ezenkívül a 2006/415/EK határozatban található, a 2006/416/EK határozatra vonatkozó hivatkozások helyébe a 2005/94/EK irányelvre való hivatkozások lépnek.
(7)
A 2006/415/EK határozatot a fentieknek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/415/EK határozat az alábbiak szerint módosul:
1.
A 1. cikk (2) bekezdésének helyébe a következő szöveg lép:
„(2) Az e határozat által előírt intézkedések a baromfin kitörő nagy patogenitású madárinfluenza esetén a 2005/94/EK irányelv szerint hozandó intézkedések sérelme nélkül alkalmazandóak.”
2.
A 3. cikk helyébe a következő szöveg lép:
„3. cikk
Az »A« és »B« területek
(1) A melléklet A. részében felsorolt területek (»A« területek) olyan, magas kockázatú területeknek minősülnek, amelyek a 2005/94/EK irányelv 16. cikke szerint létrehozott védő- és megfigyelési körzeteket foglalják magukban.
(2) A melléklet B. részében felsorolt területek (»B« területek) olyan, alacsony kockázatú területeknek minősülnek, amelyekbe részben vagy egészben beletartozhatnak a 2005/94/EK irányelv 16. cikke szerint létrehozott további korlátozás alá eső területek, és amelyek az »A« területet elválasztják az érintett tagállam betegségtől mentes részétől - amennyiben ilyen részt meghatároztak - vagy a szomszédos országoktól.”
3.
A 4. cikk a következőképpen módosul:
a)
az (1) bekezdés helyébe a következő szöveg lép:
„(1) A H5 altípusba és feltételezhetően vagy bizonyítottan az N1 neuraminidáz-típusba tartozó A típusú influenzavírus okozta magas patogenitású madárinfluenza feltételezett vagy bizonyított kitörését követően az érintett tagállam haladéktalanul létrehozza a következőket:
a)
»A« terület a 2005/94/EK irányelv 16. cikkében foglaltakkal összhangban;
b)
»B« terület a madárinfluenzával kapcsolatos földrajzi, közigazgatási, természetvédelmi és állatjárványtani tényezőkre való tekintettel.
Az érintett tagállam értesíti a Bizottságot, a többi tagállamot, és szükség esetén a nyilvánosságot az »A« és »B« területekről.”
b)
A 4. cikk (4) bekezdésének b) pontjában az i. alpont helyébe a következő szöveg lép:
„i.
a fertőzött gazdaság a 2005/94/EK irányelv 11. cikkének (8) bekezdésének megfelelően történő előzetes megtisztítása és fertőtlenítése befejezésének időpontját követően a védőkörzet esetében legalább 21, a megfigyelési körzet esetében legalább 30 napig, valamint”
4.
A 5. cikkben a bevezető mondat helyébe a következő szöveg lép:
„A baromfi és más, fogságban élő madarak, keltetőtojásaik és az ezekből a madarakból származó termékek mozgására vonatkozó, a védő-, megfigyelési és további korlátozás alá eső körzetekben lévő gazdaságok számára a 2005/94/EK irányelv által előírt korlátozások kiegészítéseképpen az érintett tagállamok gondoskodnak róla, hogy:”
5.
Az 12. cikkben a „2007. június 30.” időpont helyébe a „2008. június 30.” időpont lép.
6.
A mellékletben a „2007. június 30.” időpont helyébe a „2007. július 22.” időpont lép.
2. cikk
Ezt a határozatot 2007. július 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2007. június 29-én.